## J E G Y Z Ő K Ö N Y V

#  *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2019. május 29-i nyílt üléséről***

 Rendelet: 6-8/2019.(V.30.)

 Határozat: 53-69/2019.(V.29.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2019. május 29-i nyílt üléséről |
| *Jelen vannak:* | Bebes István, Czvitkovics Gyula, Faragó Gábor, Dr. Hadnagy Ádám, Tóth Gábor, Geosics László, Ferencz Gyula, Csák Tamás, Szabó Ferenc, Bán Miklós, Auer Miklós és Tompa László képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia, Városfejlesztési és Építéshatósági irodavezetőjeKörmendy-Szalai Mónika, a Projektfejlesztési és Kistérségi Iroda vezetőjeMolnár Dániel, a Közszolgálati Iroda megbízott irodavezetője |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester a kiküldött napirenddel kapcsolatosan kezdeményezi, hogy nyílt ülés keretein belül egészüljön ki a napirend annak 21. pontjaként a Holokauszt megemlékezéssel kapcsolatos döntéssel. Zárt ülés keretében pedig 1 napirendi pontot kíván felvenni, egy ingatlanértékesítéssel kapcsolatos előterjesztést. Ezzel a két módosítással kéri a Testületet, hogy tárgyalja meg a napirendi pontokat.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2018. évi költségvetési rendelet végrehajtásáról szóló beszámoló

Előterjesztő: **Bebes** **István** polgármester

1. 2019. évi költségvetési rendelet módosítása

Előterjesztő: **Bebes István** polgármester

1. Döntés Körmend Város településrendezési eszközeinek 4. sz. módosítása kapcsán

Előterjesztő: **Bebes István** polgármester

1. Dr. Batthyányné Coreth Mária Óvoda és Bölcsőde intézményvezetői beszámolója

Előterjesztő: **Bebes István** polgármester

1. Körmendi Szociális Szolgáltató és Információs Központ 2018. évi tevékenységéről beszámoló megtárgyalása

Előterjesztő: **Bebes István** polgármester

1. Gyermekjóléti és gyermekvédelmi feladatokról szóló beszámoló megtárgyalása

Előterjesztő: **Bebes István** polgármester

1. Vasivíz Zrt. mérlegbeszámolója

Előterjesztő: **Bebes István** polgármester

1. Média Centrum Kft. mérlegbeszámolója

Előterjesztő: **Bebes István** polgármester

1. Beszámoló a Rádió 8 Körmend Kft. 2018-as évben végzett tevékenységéről

Előterjesztő: **Bebes István** polgármester

1. Beszámoló a Batthyány Örökségközpont Nonprofit Kft. 2018. évi tevékenységéről

Előterjesztő: **Bebes István** polgármester

1. A Körmendi Idősekért Nonprofit Kft. beszámolója, mérlegjelentése a 2018. évről

Előterjesztő: **Bebes István** polgármester

1. Régióhő Kft. mérlegjelentése

Előterjesztő: **Bebes István** polgármester

1. Döntés a „2019. évi Önkormányzati feladatellátást szolgáló fejlesztések támogatásra” című pályázat benyújtásáról

Előterjesztő: **Bebes István** polgármester

1. Döntés pályázat beadásáról „Járásszékhely múzeumok szakmai támogatására”

Előterjesztő: **Bebes István** polgármester

1. Döntés pályázat beadásáról Kubinyi Ágoston Program keretében

Előterjesztő: **Bebes István** polgármester

1. Víziközmű építés miatt szükséges kártalanítás megtárgyalása

Előterjesztő: **Bebes István** polgármester

1. Bereki Bárkás Egylet Egyesülettel kötendő haszonkölcsön szerződés

Előterjesztő: **Bebes István** polgármester

1. Belső ellenőri jelentés megtárgyalása

Előterjesztő: **Bebes István** polgármester

1. Kastély további épületeinek vagyonkezelésbe adása

Előterjesztő: **Bebes István** polgármester

1. **Holokauszt megemlékezés**

 Előterjesztő: **Bebes István** polgármester

1. Tájékoztató a 2019. április 25- i Képviselő- testületi ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármester két ülés közötti munkájáról.**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről. Elmondja, hogy április 26-án volt a Tavaszi Közös Napok rendezvénysorozatnak a sport része. Köszöni mind a profi, mind az amatőr egyesületeknek a nagy számú részvételt. Április 17-én a testvérvárosi delegációval folytattak megbeszélést a további együttműködésekről. Április 28-án tartották az Antal László néptánc koreográfus emlékére alapított díj átadását. Április 29-én részt vett a Vasivíz Zrt. közgyűlésén, ahol az igazgatósági tagválasztás és az alapszabály módosítás volt napirenden. Május 3-én részt vett a Belügyminisztérium Országos Katasztrófavédelem Tűzoltóság Napja alkalmából rendezett ünnepségen. Május 4-én a City Cooperatoin Interreg program keretében rendezett Partnernapon, „nyílt nap” formájában bemutatták az osztrák közigazgatást. Ugyanezen a napon a Béri Balogh Ádám Táncegyüttes aznapi műsorán is részt vett. Május 6-án részt vett Tuzsér Községért Közalapítvány EFOP pályázat keretein belül a Batthyány Örökségközpontban rendezett workshopon. Május 13-án a TOP „Barnamezős területek rehabilitációja” című pályázattal kapcsolatban tartottak egy megbeszélést. Május 16-án tartották a Kajak – Kenu Szövetség által támogatott eszközök átadását a Bereki Bárkás Egylet részére. Ezzel kapcsolatosan van egy napirendi pont a Testületi ülésen. Május 20-án az Európai Parlamenti Képviselők választása kapcsán a szavazatszámláló bizottságba delegáltak eskütételét tartották. Május 24-én szintén eskütétel volt, illetve részt vett a Vasivíz Zrt. közgyűlésén, ahol kisebb tulajdoni része van az Önkormányzatnak. Május 25-én tartották a Béri Balogh Ádám Táncegyüttes májusfa kitáncolását, illetve a Lajtha László koreográfiai versenyt. Egyrészről köszöntötte a résztvevőket, valamint gálaműsort tartottak. Megköszöni további a Hősök Napi megemlékezés előkészületeit és az adott műsort. Május 27-én tartották a Kistérségi Önkormányzati Társulás és a Mikrotérségi Köznevelési Intézményfenntartó Társulás tanácsülését. Május 29-án a 8. sz. főút és Berki út közötti csomópont körforgalommá való átépítéséről tartottak egy egyeztetést a tervezőkkel, valamint a környékbeli cégekkel. Készül a körforgalom tervezése, amely során a kerékpárút kapcsolatok kiépítése is tárgyalási téma volt. Ugyanezen a napon a Zeneiskola önálló intézménnyé alakulása kapcsán megbeszélést folytattak a Szombathelyi Tankerült képviselőivel és az Igazgató Úrral az elkövetkezendő időszak feladataival kapcsolatosan.

Mindenkinek köszöni az munkát az Európai Parlamenti választásokkal kapcsolatosan, minden egyes résztvevőnek, kollégának, aki ebben a munkában részt. Köszöni a körmendieknek a magas számú részvételt, teljesen függetlenül attól, hogyan döntöttek a szavazás kérdésében. Úgy gondolja, példát mutattak az országnak, hogy oda lehetett figyelni erre a választásra is, és minél magasabb részvételi számmal részt lehetett venni a választáson.

Bebes István polgármester kéri a beszámoló elfogadását.

A Képviselő-testület a beszámolót 11 igen szavazattal, 1 tartózkodással elfogadja.

**2./ 2018. évi költségvetési rendelet végrehajtásáról szóló beszámoló**

 Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzat a központi költségvetésből a tavalyi évben működési támogatásként 703 millió fontot kapott. Viszont nem kapott meg 190 millió forint összeget. Ez az elvonás a településüzemeltetési feladatokat érinti teljes mértékben. Az Önkormányzat a kapott támogatással elszámolt, 7,6 millió forint összegben keletkezett visszafizetési kötelezettség, amely az óvodákban és a bölcsődékben 1-1 csoport csökkenéséből fakad. Az Önkormányzat rendkívüli támogatásként a működési kiadásokra 30 millió forintot kapott. Felhalmozási célú támogatásként 91.411.432 Ft támogatás érkezett, amelyből 25 millió forintot utak felújítására használták fel, a lóistálló felújítására pedig 20 millió forint érkezett. A Deák Ferenc utca felújítására kaptak forrást, melyet az idei évben fognak felhasználni, a Kubinyi programra 12 millió forintot, a járásszékhely múzeumok támogatására pedig 3.100.00 forintot kapott a város. Iparűzési adóból 786 millió forint volt a teljesítés, idegenforgalmi adóból 16.811.000 forint, ami egy nagyobb arányú bevétel növekedést jelent ezen a soron, a gépjármű adó változatlan maradt, szennyvíz és vízhasználati díj bruttó 92 millió forint. Teljes körűen igyekeztek bemutatni azt, ami a beszámolóhoz szükséges. Szeretné megköszönni a pénzügyi irodának, hogy megpróbálták szépen levezényelni a 2018-as évet, másrészt számos olyan támogatást kaptak, amely normál esetben nincs benne az Önkormányzati támogatási körben, viszont ezek a támogatások nagyon jó lehetőséget adtak arra, hogy a felhalmozási feladatokat minél jobban tudjuk teljesíteni. Természetesen köszöni a cégeknek, vállalkozásoknak, hogy már éves szinten komoly mértékben növekszik a befizetett iparűzési adó, amely egyrészt a vállalkozások bevételeiből, azok növekedéséből, ó másrészt pedig a vállalkozások hozzáállásából is adódik.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester szeretne néhány dolgot kiemelni emlékeztetőül, hogy voltaképp mi is valósult meg 2018-ban. Megvalósult a tavalyi évben a Dienes Lajos utcai óvoda felújítása, a zöldterület rehabilitáció a Dózsa György utcában, valamint kiépítésre került a Mátyás király utcában a kerékpárút, az Újváros utca kivitelezési feladatai is befejeződtek. A Dankó Pista és a Tompa Mihály utcában a csapadékvíz-elvezetés és az útburkolat felújítása is megtörtént. A kastélyban a lóistálló felújításra került sor, illetve a Pásztory házat vásárolta meg az Önkormányzat. A város vagyonában közel 300 millió forint értékű vagyonnövekedés állt elő a beruházások következtében.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**6/2019. (V.30.) önkormányzati rendelete**

Körmend Város Önkormányzata Képviselő-testületének rendelete a 2018. évi költségvetés végrehajtásáról

**3./** **2019. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy második alkalommal kerül sor a rendelet módosításra. Részben normatívákat, részben fejlesztési sorokat rendez az előterjesztés. Vannak olyan beruházások, amelyek áthúzódnak a jövő évre, támogatásukról később kormánydöntés is várható, ezzel is számol a rendelet-tervezet. Megjelenik a Szociális Szolgáltató és Információs Központ pince felújítása, a Vasútmellék utcai vasúti átjáróban a kerékpáros átvezetés kialakítása, a Deák Ferenc utca felújítása, a TOP keleti csapadékvíz-elvezetés kapcsán felmerült pótmunkák finanszírozása, az energetikai beruházások tervezése, BCM konyha karbantartása.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**7/2019. (V.30.) önkormányzati rendelete**

Körmend Város Önkormányzata és intézményei 2019. évi költségvetéséről szóló 1/2019. (II.01.) önkormányzati rendelet módosításáról

**4./ Döntés Körmend Város településrendezési eszközeinek 4. sz. módosítása kapcsán**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jelenleg több okból zajlik a HÉSZ módosítása. A most tárgyalt előterjesztés érinti a Bárkaház beépíthetőségének növelését, a Bástya Lakóparkot érintő zöldfelületi előírások módosítását és az M8 kapcsán az új mérnökségi telephely létesítése okán vált szükségessé a HÉSZ módosítása. Kiemelt területeket érintenek a módosítások, emiatt gyorsított tárgyalásos eljárást kell kezelni mindhárom esetében. Az állami főépítész kiadta a záróvéleményt, így a módosítás elfogadható. Kéri a Testület döntését.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és rendeleti javaslat elfogadását.

Bebes István polgármester kéri a Testületet, hogy döntsön a határozati javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**53/2019. (V.29.) önkormányzati határozat**

Körmend Város Önkormányzat Képviselő-testülete a 6/2019./I.31./, és a 27/2019 /III.26./ számú határozatokkal megfogalmazott településfejlesztései döntések figyelembevételével a véleményezési eljárás lefolytatását követően, az állami főépítész hozzájárulásával Körmend Város településszerkezeti tervét az alábbi mellékletekkel hagyja jóvá:

településszerkezeti tervlap 1. számú melléklet

szerkezeti terv leírása 2. számú melléklet

változások ütemezése 3. számú melléklet

településrendezési tervvel való összhang igazolása 4. számú melléklet

biológiai aktivitásérték számítása 5. számú melléklet

Határidő: azonnal

Felelős: Bebes István polgármester

Bebes István polgármester kéri a Testületet, hogy döntsön a rendeleti javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**8/2019. (V.30.) önkormányzati rendelete**

# Körmend város építési szabályzatáról szóló 11/2017. (VI.23.) önkormányzati rendelet módosításáról

**5./ Dr. Batthyányné Coreth Mária Óvoda és Bölcsőde intézményvezetői beszámolója**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jelen van Intézményvezető Asszony, bő anyagot kapott a Testület, kérdezi, kíván-e szóban kiegészítést tenni.

Vadász Mária intézményvezető Asszony annyi kiegészítést kíván tenni, hogy ellenőrzés volt a minap a Dr. Batthyányné Coreth Mária Óvodában, és a szakértők nagyon kiemelkedőnek ítélték meg az intézmény szakmai munkáját. Köszöni a szülők pozitív véleményét, mert őket is megkérdezték munkájukról, akik nagyon jó véleménnyel voltak az intézményről. Kiemelték, hogy a napi munkájukon kívül nagyon jó az intézményben a hátrányos helyzetűek kompenzációja, a másik pedig a tehetséggondozás, gondol itt a mini kiállításokra és a rajzpályázatokra. A hátrányos helyzetűek kompenzációja kapcsán, az ő fejlesztésüket gyógypedagógusok végzik megbízási díj alapján. Különféle segítségnyújtásokat szerveznek a rászorult gyerekeknek, illetve családjaiknak. Nagyon jól működnek a délutános foglalkozások. Több intézményben is van néptánc foglalkozás, drámapedagógiai programok, szivacs kézilabda. Jól működő munkaközösségük van a szülőknek, amelyek átjárhatóak. A Mátyás király utcai Óvodában fiatal kollégákat is mentoráltak, reméli, hogy a többi intézményben is majd sor kerül rá. A tárgyi feltételek folyamatos bővítésére és karbantartására kerül sor. Szeretné megköszönni az Önkormányzat támogatását, segítségét a munkájukhoz.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását, illetve szeretné megköszönni Igazgató Asszonynak és az összes dolgozónak a kiemelkedő munkát.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**54/2019. (V.29.) önkormányzati határozat**

Körmend város Önkormányzata Képviselő-testülete a **Batthyányné Coreth Mária Óvoda és Bölcsőde 2018-évről** szóló intézményvezetői beszámolóját a mellékletben foglaltak szerint elfogadja.

**6./Körmendi Szociális Szolgáltató és Információs Központ 2018. évi tevékenységéről beszámoló megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jelen van Intézményvezető Asszony, és ha bármi kérdés adódna, akkor helyből tudnak rá választ adni. 12 feladatellátás van jelenleg az intézményben, a beszámoló ebből 9-re terjed ki, mert a Családsegítő- és Gyermekjóléti Szolgálat, a Családsegítő és Gyermekjóléti Központ, valamint a Védőnői Szolgálat munkájáról már beszámolt az intézmény. Külön kitérne arra, hogy 2019-ben az intézmény egyik fontos feladata a Thököly u. 46-os épület pincéjének felújítása, amely már olyan rossz állapotban van, hogy fontos annak rendbehozatala, egyrészt az intézmény, másrészt a városból odajáró időskorúak testedzése miatt. Mindent megpróbálnak megtenni annak érdekében, hogy biztosítani tudják az intézmény számára a megfelelő körülményeket.

Szálkai Istvánné Intézményvezető Asszony elmondja, hogy az intézmény civil szervezetekkel is együttműködik, amely nagyon jól működik. Intézményük valamennyi dolgozója nevében szeretné megköszönni az Önkormányzat egész éves támogatását, cserébe azt ígérik, hogy a jövőben is jogszabályoknak megfelelő szigorú gazdálkodást igyekeznek folytatni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását, illetve Intézményvezető Asszonynak szeretné megköszönni az egész éves munkájukat.

Bebes István polgármester kérdés és vélemény kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal, 1 tartózkodás mellett elfogadja, és a következő határozatot hozza:

**55/2019. (V.29.) önkormányzati határozat**

Körmend város Önkormányzata Képviselő-testülete a Szociális Szolgáltató és Információs Központ 2018. évi tevékenységéről szóló részletes beszámolóját elfogadja, jóváhagyja.

**7./ Gyermekjóléti és gyermekvédelmi feladatokról szóló beszámoló megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a törvény kötelezően előírja ennek megtárgyalását. 2018-ban is a Körmendi Szociális Szolgáltató és Információs Központ Gyermekjóléti Szolgálatán keresztül biztosította az Önkormányzat ezt a feladatot.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását, illetve Intézményvezető Asszonynak szeretné megköszönni az egész éves munkájukat.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**56/2019. (V.29.) önkormányzati határozat**

Körmend város Önkormányzata Képviselő-testülete a gyermekjóléti és gyermekvédelmi feladatokról szóló beszámolót mellékletben leírtak szerint elfogadja, egyben megköszöni minden érintett dolgozónak és szervezetnek a gyermekvédelem terén nyújtott munkáját.

**8./ Vasivíz Zrt. mérlegbeszámolója**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a cég eredménye 13 millió forint, az adózás utáni eredménye 9,2 millió forint. A cég bevétele 7,8 milliárd forint, az össze költség és ráfordítás pedig 7,7 milliárd forint. 207 településen biztosít ivóvíz ellátást, 112 településen működteti a szennyvízelvezetést és 40 tisztító telepet tart fenn a Vasivíz Zrt. A cég többségi tulajdonosa Szombathely, Körmend a részvények megközelítőleg 4,3 %-ával rendelkezik. Tudomásul veszik, hogy milyen magatartással viseltetik Szombathely a cég iránt, de hallatják hangukat, mert a Vasivíz Zrt. nem lehet politikai játszótér színtere.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**57/2019. (V.29.) önkormányzati határozat**

Körmend Város Önkormányzata Képviselő-testülete megismerte és jóváhagyja a Vasivíz Zrt. 2018. évi mérlegbeszámolóját.

**9./ Média Centrum Kft. mérlegbeszámolója**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Testület elé tárják a beszámolót, az ahhoz készült szöveges, írásos ügyvezetői kiegészítéssel együtt. Nem történt változás a műsorszerkezetben,és a televízió önkormányzati támogatása is megmaradt. Kitér a beszámoló arra is, hogy milyen fejlesztés valósult meg a stúdióban a tavalyi évben, illetve szerverbővítéssel sikerült több évre biztosítani a műsorok tárolását.

Auer Miklós képviselő-testületi tag meg szeretné kérdezni, mit jelent az, hogy a számviteli törvényben meghatározottak szerint a Rádió 8 Körmend Kft. teljes tőkevesztését szerepeltetik, illetve mennyi forrásra lenne szükséges ahhoz, hogy a műsorszerkezeten tudjanak változtatni.

Dröszler Ferenc ügyvezető válaszul elmondja, hogy a Testület döntése alapján a Média Centrum Kft. vásárolta meg a Rádió 8 Körmend Kft-t. A Rádió 8 Körmend Kft. gazdálkodásából, tulajdonosváltásából adódott az említett tőkevesztés. Mindenki tisztában van azzal, hogy általában egy rádió és televízió működtetése, technikai rendben léte magas tőkebefektetést igényel. Egy ilyen kicsi városnak illetve televíziónak három, illetve négyszeres támogatásra lenne szüksége ahhoz, hogy műsorszerkezet változtatás legyen, ugyanígy közel másfélszeres támogatásra lenne szükség a Rádió 8 Körmend Kft. számára is. Tudja, hogy nem tudnak ennél nagyobb támogatást nyújtani, ezért írt annyit az írásos anyagba, hogy köszöni az eddigi összes támogatást.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester lezárásként annyit fűzne hozzá, hogy köszöni azt az együttműködést, amelyben a Rádió 8 Körmend Kft. működésében előbbre tudtak haladni. Másrészt óva inti a Testületet a hallott hírek alapján, hogy nagyobb összegű támogatást próbáljon meg tenni. Türelmet kér a további támogatások nyújtásában, minden lépésről lépésre ki fog alakulni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**58/2019. (V.29.) önkormányzati határozat**

Körmend város Önkormányzata Képviselő-testülete a Körmendi Média Centrum Városi Televízió és Rádió Nonprofit Közhasznú Korlátolt Felelősségű Társaság 2018. évi mérlegbeszámolóját az előterjesztéshez mellékeltek szerint jóváhagyja.

**10./ Beszámoló a Rádió 8 Körmend Kft. 2018-as évben végzett tevékenységéről**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Rádió 8 Körmend Kft.-t pár évvel ezelőtt vásárolta meg az Önkormányzat az említett rendszer segítségével. A kiadások azonban meghaladták a bevételeket, ezt részletezi az előterjesztés is. Nem kapott támogatást a Nemzeti Médiahatóságtól a Rádió az előző időszak túlpörgése miatt, de reméli, hogy ez változni fog. Ez évben a frekvencia joga lejár, újra kell majd rá pályázni a rádiónak, melynek reméli sikeres kimenetelét.

Auer Miklós képviselő-testületi tag elmondja, hogy tulajdonképpen nem egy tevékenységet, hanem egy mérleget tárgyalnak, melyet aláírhatott volna valaki. Szeretné megkérdezni, milyen eredménnyel járt a hallgatottsági mérés, illetve mit jelent az „Artisjust revízió során feltárt a korábbi tulajdonost terhelő kötbér megfizetése”, valamint mi a véleménye a Testületnek a kiegyensúlyozottságról.

Bebes István polgármester az utolsó kérdésre válaszolna. Úgy véli, ez nem egy politikai világ, és igyekeznek inkább a rádió kereskedelmi voltát teljesíteni. Biztos abban, hogy ezt megteszik, így nem szeretné, ha ez másik irányba menne el. A további kérdésekben megadja a szót Molnár Dániel Úrnak.

Molnár Dániel az első kérdésre válaszolva elmondja, hogy a rádió esetében nem történt meg a hallgatottsági mérés, országos szinten választottak ki csatornákat, akiket aztán lemértek, sajnálatos módon ebbe a körbe Körmend nem került bele. Viszont a tapasztalatok alapján Körmenden egyre nagyobb számban hallgatják szerencsére a helyi rádiót, ennek szerinte egyik fontos oka, hogy az országos szintű hírek mellett helyi híreket is hallhatnak. A helyi zenei kínálat is egyre gyarapszik, így fel tudják venni a versenyt a nagyobb rádiókkal szemben. A második kérdésre - ami az Artisjust illeti,- a válasz az, hogy gyakorlatilag az előző tulajdonos működése alatt állt elő az ARTISJUS által követelt kötbér. Kaptak egy ellenőrzést a tavalyi évben az előző évekre visszamenőleg, amelyben visszamenőleg ellenőrizték a jogdíjak fizetését, illetve a lejelentett adatok helyességét. Sajnos volt benne hiba, így az Artisjus komoly, több mint 1 millió forintos kötbér megfizetésére kötelezte a céget, melyet a mostani tulajdonosnak kell állnia.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**59/2019. (V.29.) önkormányzati határozat**

Körmend Város Önkormányzata Képviselő-testülete megismerte és jóváhagyja a Rádió 8 Körmend Kft. 2018. évi mérlegbeszámolóját.

*Csák Tamás képviselő-testületi tag elhagyja az üléstermet.*

**11./ Beszámoló a Batthyány Örökségközpont Nonprofit Kft. 2018. évi tevékenységéről**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a mérlegeredmény ott van a Képviselő-testület előtt. A Kft. létrehozásának célja az volt, hogy a Nemzeti Város és Kastélyprogram részét képező GINOP támogatási konstrukció keretében lehetőséget teremtsenek a Batthyány kastély felújítására. A projektfejlesztési időszak itt véget ért, jelenleg a tervek engedélyeztetése zajlik, és ezután indul majd el a közbeszerzési eljárás. A kastély főépületét és a keleti tisztilakot érintő beruházás várhatóan 2020. évben megkezdődik, mivel ez évben kerül sor a kivitelező kiválasztására. Amennyiben kell fedezet kiegészítés, ahhoz még Kormánydöntés is szükséges az elkövetkezendő időszakban. 2018. évben bevétele nem volt a Kft-nek, míg kiadási oldalon a szakmai munkavégzésen túl könyvelési tételek, bankköltségek, kamarai hozzájárulás jelenik meg.

Auer Miklós képviselő-testületi tagnak egy kérdése lenne, mégpedig az, hogy az utolsó oldalon megjelenő egyéb bevétel és a személyi jellegű ráfordítás mit tartalmaz.

Némethné Simon Mária Pénzügyi Irodavezető Asszony válaszul elmondja, hogy a személyi jellegű kiadások és járulékai a projektmenedzsment részére kerültek kifizetésre, akik jelenleg munkálkodnak a Kft-ben. A bevétel pedig úgy keletkezik, hogy fejlesztésként a Kft.- nagy összegű bevételt kapott, elhatárolással pedig annyi van ide átcsoportosítva, amennyi a bevételhez szükséges, ez persze már számviteli dolog.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva elmondja, hogy Bizottsági ülés keretében is elhangzott ez a kérdés, amely képviselőtársától is, így ennek tudatában támogatja a határozati javaslat elfogadását.

Bebes István polgármester kéri kérdés és vélemény hiányában a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**60/2019. (V.29.) önkormányzati határozat**

Körmend Város Önkormányzata Képviselő-testülete megismerte és jóváhagyja a Batthyány Örökségközpont Nonprofit Kft. 2018. évi mérlegbeszámolóját.

**12./ A Körmendi Idősekért Nonprofit Kft. beszámolója, mérlegjelentése a 2018. évről**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Jelen van ügyvezető úr, köszöni, hogy eljött. Jelenleg az állami normatív finanszírozás a 2013-as szinten van, ami nem tart lépést a minimálbéremeléssel és a különböző költségek emelésével. A minimálbér tavaly is emelkedett, növelve ezzel a személyi jellegű kiadásokat. Tavaly ezt a feladatot megoldotta az ügyvezetés, ezt külön szeretné megköszönni az ügyvezetésnek, hogy a pénzügyi források tekintetében igyekezett mindent megtenni, hogy a Kft. működőképes legyen. Kéri a Testületet, illetve Irodavezető Asszonyt, lehetséges, hogy még az idei évben döntést kell arról hozni, hogy támogatását tesznek hozzá a Kft. működéséhez. A szolgáltatásnyújtásra komoly igény van a városban, bővítésre egyelőre nincs lehetőség, ha lesz ilyen jelegű pályázat vagy adomány, akkor természetesen megpróbálnak előre lépni. Érkezett megkeresés, aki működtetni akarná az intézményt, de úgy döntött az Önkormányzat, hogy ezt saját keretein belül saját maga el tudja végezni. Kiemelkedő szintű ellátást nyújtanak az Unger László Idősek Otthonában. Úgy véli, kategorikusan is ki lehet mondani, hogy Unger László hagyatékát megfelelően ápolja a város.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**61/2019. (V.29.) önkormányzati határozat**

Körmend Város Önkormányzata Képviselő-testülete megismerte és elfogadja a Körmendi Idősekért Nonprofit Kft. 2018. évi mérlegbeszámolóját.

**13./ Régióhő Kft. mérlegjelentése**

 Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2012 év óta nyereségesen gazdálkodik a cég, kiemelkedősen jó évet zárt 2017. évben, most a cég a 2018. évi mérlegbeszámolóját tárja a tulajdonos elé. A cég üzleti tevékenységének eredménye csökkent az előző évhez képest, ez abból adódik, hogy az értékesítés nettó árbevétele csökkent, az anyag és bérköltségek viszont növekedtek. Mindhárom település, Körmend, Szentgotthárd és Vasvár pozitív eredményt ért el távhőszolgáltatás terén. A tulajdonosokkal történtek egyeztetések arról, hogy osztalékot vesznek ki, erre korábbi időszakban nem került sor. Most viszont más feladataik okán szükség van arra, hogy az osztalékalapba helyezendő összeg 70 millió forint legyen. Az osztalékból minden tulajdonos részesül a tulajdonosi rész arányában. Kéri a Testületet, hogy a határozati javaslattal kapcsolatban, azzal ellentétesen, hagyja jóvá a Testület a mérlegbeszámolót, egyúttal rendelkezzen az osztalék kifizetéséről.

Dr. Hadnagy Ádám képviselő-testületi tag szeretné megköszönni Németh István ügyvezető úrnak, hogy az inaktív kémény lebontását lehetővé tette a Zöld város területén.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva elmondja, hogy lefordítva a 43,6%-ot, 30 millió 520 forint kerül Körmend város részére kifizetésre, ezzel támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**62/2019. (V.29.) önkormányzati határozat**

1. Körmend Város Önkormányzata Képviselő-testülete megismerte a RÉGIÓHŐ Regionális Hőszolgáltató Korlátolt Felelősségű Társaság 2018. évi mérlegbeszámolóját.
2. A Képviselő-testület a beterjesztett mérlegbeszámolót **jóváhagyja.**
3. A tulajdonos Körmend Város Önkormányzata az adózott eredményből és az eredménytartalékból 70.000 e Ft. osztalékfizetésről rendelkezik.

Az osztalék kifizetésének határidejéről a Polgármester jogosult megállapodni a Régióhő Kft-vel.

A beterjesztett mérleget ennek megfelelően módosítani kell.

1. A Képviselő-testület felkéri a Régióhő Kft. ügyvezetőjét, hogy a megállapított osztalékfizetést a Cégbírósághoz jelentse be, illetve a beszámolót a Céginformációs Szolgálathoz és a Magyar Energetikai és Közműszabályozási Hivatal részére küldje meg.

**14./Döntés a „2019. évi Önkormányzati feladatellátást szolgáló fejlesztések támogatásra” című pályázat benyújtásáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a minden évben kiírásra kerülő önkormányzati tulajdonú, belterületi utak felújítására irányuló pályázati felhívásról van szó. Jelen pillanatban a városi piac környékének fejlesztésére kerül sor, szükség van arra, hogy a létesítendő körforgalomra csatlakozó útszakaszok felújítása meg tudjon történni. A támogatási igény 30 millió forint, a szükséges önerő 16.153.846 forint. Ezt a pályázatot hó végéig be kell nyújtani ahhoz, hogy döntés születhessen erről.

Auer Miklós képviselő-testületi tag elmondja, hogy az első és a második napirendi pontban olvashattak arról, hogy a Deák Ferenc utca évek óta felújításra kerül. Polgármester Úrtól kérdezi, nem lehet –e ide belevenni, hogy a Deák Ferenc utca is végre elkészüljön.

Bebes István polgármester elmondja, hogy a Deák Ferenc utcai felújításra itt a forrás, az előkészítés megtörtént, a Vasivízzel kapcsolatos feladatok tárgyalásra kerültek, a megrendelés megtörtént, tehát a kivitelezés meg fog történni. A Vasivíznek elsősorban a vízrekonstrukcióval kapcsolatos feladatait kell elvégezni, majd ezután kerül sor az utca, valamint a járda felújítására.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

 **63/2019. (V.29.) önkormányzati határozat**

 Körmend Város Önkormányzat Képviselő-testülete

1. azÖnkormányzati feladatellátást szolgáló fejlesztések támogatása című pályázati felhívásra **a Körmend, Bástya utca és a IV. Béla király utca részleges burkolat-felújítását** célzó pályázat benyújtását támogatja.
2. A pályázat benyújtására felhatalmazza a Polgármestert
3. a pályázathoz 16.153.847.- Ft önerőt biztosít 2019. évi költségvetés terhére

 Felelős: Bebes István, polgármester

Határidő: 2019. június 3.

**15./ Döntés pályázat beadásáról „Járásszékhely múzeumok szakmai támogatására”**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ezen a pályázaton az Önkormányzat minden évben elindul, amelyben a múzeumi raktári egységek állományvédelmi fejlesztése a cél, illetve további cél a raktárhelyiségek állagvédelme, bútorzat és egyéb kisebb beszerzések.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**64/2019. (V.29.) önkormányzati határozat**

Körmend Város Önkormányzata Képviselő-testülete

1. **támogatja, hogy a Járásszékhely múzeumok szakmai támogatására Körmend Város Önkormányzata pályázatot nyújtson be.**
2. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: pályázat beadása – 2019. május 30.

**16./** **Döntés pályázat beadásáról Kubinyi Ágoston Program keretében**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ezt a pályázatot is minden évben benyújtja az Önkormányzat, meglevő kiállítások száma bővülhet ennek segítségével a Batthyány-Strattmann Kastély főépületében. Van egy maximális támogatás, ahol az Önkormányzatnak 3.333.333 forintot szükséges biztosítania saját forrásból.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**65/2019. (V.29.) önkormányzati határozat**

Körmend Város Önkormányzata Képviselő-testülete

1. **támogatja, hogy a Muzeális intézmények szakmai támogatására (Kubinyi Ágoston Program) Körmend Város Önkormányzata pályázatot nyújtson be.**

**sikeres pályázat esetén a pályázathoz szükséges 3.333.333 Ft-ot a 2019-es költségvetés terhére biztosítja.**

1. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: pályázat beadása – 2019. május 30.

**17./** **Víziközmű építés miatt szükséges kártalanítás megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a 8-as gyorsforgalmi út építése során víz-, illetve szennyvíz vezetékek építése kapcsán keresték meg az Önkormányzatot, ezen közművek építése 2 önkormányzati ingatlant is érint. A közművezetékeket az üzemeltető Vasivíz Zrt. fogja kiépíteni, a 8-as gyorsforgalmi építtető pedig azt kéri, hogy az előterjesztés szerinti 2 ingatlanra közcélú vízvezetési szolgalmi jog kerüljön alapításra. A kártalanítás összegét az előterjesztés mutatja, kéri a döntést a Testület részéről.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**66/2019. (V.29.) önkormányzati határozat**

1. Körmend Város Önkormányzata Képviselő-testülete megismerte, és tudomásul veszi, hogy a Magyar Állam nevében az Építtető Nemzeti Infrastruktúra Fejlesztő Zrt az „M8 gyorsforgalmi út Körmend – Kelet- Rábafüzes közötti szakasz” építése során víz, illetve szennyvíz vezetékeket kíván lefektetni az alábbi önkormányzati tulajdonú ingatlanokon, azok alábbi területrészét érintően (m2-ben kifejezve), és az alábbi kártalanítási összeg fejében:
* **Körmend 3536/2 hrsz**.-ú, 9999 m2 ingatlanból **55 m2** területre közcélú vízvezetési szolgalmi jog alapítása: **vízvezeték** elhelyezésére, és a hozzátartozó biztonsági övezetre. Kártalanítás összege: **82.500.- Ft**
* **Körmend 3536/2 hrsz**.-ú, 9999 m2 ingatlanból **18 m2** területre közcélú vízvezetési szolgalmi jog alapítása: **szennyvízvezeték** elhelyezésére, és a hozzátartozó biztonsági övezetre. Kártalanítás összege: **27.000.- Ft**
* **Körmend 0838/19 hrsz**.-ú, 9241 m2 ingatlanból **30 m2** területre közcélú vízvezetési szolgalmi jog alapítása: **vízvezeték** elhelyezésére, és a hozzátartozó biztonsági övezetre. Kártalanítás összege: **18.000.- Ft**
* **Körmend 0838/19 hrsz**.-ú, 9241 m2 ingatlanból **15 m2** területre közcélú vízvezetési szolgalmi jog alapítása: **szennyvízvezeték** elhelyezésére, és a hozzátartozó biztonsági övezetre. Kártalanítás összege: **9.000.- Ft**
1. Körmend Város Önkormányzata Képviselő-testülete a fenti ingatlanokat érintően megajánlott kártalanítási összeget elfogadja, és felhatalmazza a Polgármestert a szükséges megállapodások aláírására.

**18./ Bereki Bárkás Egylet Egyesülettel kötendő haszonkölcsön szerződés**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Magyar Kajak-Kenu Szövetségen keresztül az Önkormányzat 30 millió forint támogatást nyert el a „Körmendi Vízivándor megállóhely fejlesztése” című pályázat kapcsán. A fejlesztés kivett strandfürdő, illetve csónakkikötő területén valósul meg. A pályázat keretében sor került kenuk, motorcsónak, utánfutó beszerzésére, és ha a források engedik, további fejlesztések valósulnak meg, mint például szálláshelyek. A beszerzett eszközök a kajak kenu szakosztályi feladatokat ellátó Bereki Bárkás Egylet Egyesület részére kerülnek átadásra, melyre szerződést kell kötni az Egyesülettel. Kéri a Testületet, hogy hagyja jóvá a szerződés megkötését, illetve azt, hogy továbbiakban is kerüljenek ide használatba adandó eszközök, valamint a szálláshelyre vonatkozóan is feladatuk lesz.

Auer Miklós képviselő-testületi tag elmondja, hogy változnak az idők, vele az emberek is. Sok vízi szerkezetet látott, mind nagyon szép volt, messziről lehetett látni, hogy kihez is tartoznak. Szeretné, és nyugodt szívvel akkor tudná támogatni a szerződést, ha rá lenne írva a hajókra Körmend Város Önkormányzata neve, és azt sem tartja kizártnak, ha Körmend címere is rajt lehetne a kenukon. Tehát, ha ezt bele tudnák venni az e) pontba, hogy tüntessék fel az Önkormányzat nevét, illetve ott lenne egy szép önkormányzati címer, annak nagyon örülne. Ha ez meg lenne, nyugodt szívvel tudná támogatni az előterjesztést, és jó működést kíván nekik.

Bebes István polgármester válaszolva elmondja, véleménye szerint semmi akadálya nincs, hogy ez a kérés teljesítésre kerüljön. A túrakenukat az önkormányzat veszi nyilvántartásba, ennek a kérésnek nem lehet akadálya.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását, kiegészítve a haszonkölcsön szerződés az általuk említett e) pontjának módosításával.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**67/2019. (V.29.) önkormányzati határozat**

Körmend Város Önkormányzata Képviselő-testülete

1. **támogatja a Bereki Bárkás Egylet Egyesülettel az előterjesztés melléklete szerinti haszonkölcsön szerződést megkötését és** felhatalmazza a polgármestert a haszonkölcsön szerződés aláírására.
2. hozzájárul ahhoz, hogy a Magyar Kajak-kenu Szövetség által támogatott „**Körmendi Vízivándor megállóhely fejlesztése”** című pályázat keretében beszerzendő további eszközök és a projekt keretében –források függvényében - létesítendő szálláshely tekintetében az előterjesztés melléklete szerinti szerződéshez hasonlóan haszonkölcsön szerződést kössön az Önkormányzat a Bereki Bárkás Egylet Egyesülettel, és felhatalmazza a polgármestert e haszonkölcsön szerződések megkötésére.

Felelős: polgármester

Határidő: azonnal

**19./ Belső ellenőri jelentés megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy két vizsgálandó munkarészre terjedt ki tavaly a belső ellenőr feladata, egyrészt a vagyonkezelésbe adott és vett ingatlanok hasznosítására, másrészt az ÁFA bevallásokra. A vagyonkezelésbe adott és vett ingatlanok tekintetében a Tankerülettől kell bekérni az értékcsökkenést érintő adatszolgáltatásokat. Az ÁFA bevallás tekintetében önellenőrzési jegyzőkönyvek készítését javasolja a belső ellenőr. Kéri a Testület, hogy fogadja el a belső ellenőri jelentést.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**68/2019. (V.29.) önkormányzati határozat**

Körmend Város Önkormányzata Képviselő-testülete a 2018. évi belső ellenőrzési feladatok teljesítéséről szóló beszámolót elfogadja, és felkéri a jegyzőt a belső ellenőrzési jelentésben foglaltak alapján a további szükséges intézkedések megtételére.

**20./ Kastély további épületeinek vagyonkezelésbe adása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez egy tájékoztató jellegű előterjesztés, a Kastély azon épületeinek vagyonkezelésbe vételéről szól, amelyek még nem kerültek az Önkormányzatnak átadásra. Ezen épületek az Örökségközpont és a színház, a narancsházak, illetve a régi tanműhely a várkert mellett. Tájékoztatták a Testületet, hogy milyen szerződés-tervezet mentén támogatja az MNV Zrt. és az illetékes Minisztérium a vagyonkezelésbe adást, melyet a Testület jóváhagyott. Tájékoztatja továbbá a Testületet, hogy az MNV Zrt.-vel megkötésre került a fenti ingatlanok vagyonkezelésbe adására irányuló szerződés, így az Önkormányzat lett a teljes kastély és a hozzá tartozó várkert vagyonkezelője. A jövőben folytatni kell azt az értékmentő és értékteremtő munkát, amit megkezdtek a kastélyt illetően, és láthatóan most már eredmények is vannak ennek kapcsán, illetve folyamatosan haladnak előre.

**21./ Holokauszt megemlékezés**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztés azért is szükséges, mert 5 évente megrendezendő megemlékezés tervezetét tárják a Képviselő-testület elé. A megemlékező beszédre a zsidó hitközség vezetőjét, Márkus Sándor személyét javasolja. Megkérdezte őt, és elfogadta a felkérést. Ezzel kapcsolatosan köszöni a Művelődési Központ, Múzeum és Könyvtárnak az előkészületeket.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**69/2019. (V.29.) önkormányzati határozat**

Körmend Város Önkormányzata Képviselő-testülete a városi Holokauszt megemlékezés során ***Márkus Sándor személyt*** kéri fel megemlékező beszédének elmondására.

**22./ Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Faragó Gábor, Geosics László, Ferencz Gyula, Bán Miklós képviselő-testületi tagok az interpellációkra kapott választ elfogadják.

*Csák Tamás képviselő-testületi tag nem volt jelen.*

*Auer Miklós képviselő-testületi tag* az első interpelláción kívül mindent el tudja fogadni. Az első is, ő szívesen segít, de csak akkor, ha kialakítanak egy koncepciót, mert az úgy nem megy, hogy az egyiknek így a másiknak úgy, a harmadiknak meg amúgy. Közlekedési koncepció nélkül ezeket a dolgokat nem tudják megoldani.

***Bebes István polgármester*** *válaszul elmondja, hogy értette a hozzászólási igényt. Annyit kér, mivel ez bizottsági dolog, ezt bizottsági ülésen kellene megvitatni, és a döntést természetesen tudomásul fogják venni.*

**Interpellációk:**

**Auer Miklós képviselő-testületi tag**

* Kossuth Lajos utca és a Rákóczi utcával kapcsolatosan a Közútkezelő azt mondta, nem lehet jobbra kanyarodni Szentgotthárd felé, mert ott zebra van. Csak jelezné, hogy ott nincs zebra, csak egy jelző tábla. Ami Szombathelyen működik, az Körmenden miért nem ? Szeretné ezt megvizsgáltatni, főleg az iskolák végénél, mivel az Alkotás utcánál áll a sor, mert nem szabad elmenni jobbra.
* Visszatérve a 208-as lakásoknál felmerült problémához, vissza kellene helyezni azt a táblát, ami előírja, hogy a széléről jobbra megyünk, a közepéből egyenesen, illetve balra. A besorolás jelző táblára lenne szükség, a kerékpárút felújítását követően elmaradt ennek a visszahelyezése. Ez egy idegen embernek ismeretlen.
* Az Óvárosban található meg Körmend város története, múltja. 20 évvel ezelőtt volt ott egy ásatás, több régész is jelen volt ekkor, akik értékes leleteket találtak. 2019-ben építkezik ott valaki, azt szeretné megkérdezni, hogy milyen leletek kerültek elő ebben az évben.
* Bármikor, amikor esik az eső, a Németh Mária volt szülőháza előtti járdaszegély alkalmatlan a közlekedésre. Bármikor amikor arra jár eső után, bokáig érő víz van napokig. Ugyan ez a helyzet a Mentőállomással szemben a déli oldalon, ahol a járdaszegély ugyan ki van bontva, de a csapadék rá tud folyni a gyalogos útra. Ennek mielőbbi megoldását szeretné kérni.
* Deák Ferenc utca parkoló bejáratánál hónapokkal ezelőtt megbeszélték, hogy megnézik az alatt mi található, azt szeretné kérdezni, hogy mire jutottak ezzel kapcsolatban.

***Bebes István polgármester*** *megkéri Forró Szilvia Irodavezető asszonyt, hogy nézzék meg az elhangzottak teljesíthetőségét Amit említett képviselő Úr, azt valószínű meg lehet oldani. Az esőzések mutattak különböző feladatokat, amelyek valószínűleg a télről maradtak itt. Kéri a kollégákat, hogy nézzék meg a problémákat, és ahogy tudják, oldják meg. A közlekedésre irányuló kérdéseket pedig nézzék meg, ami tábla kint volt, az kerüljön vissza, amit pedig szükséges elvégezni – Kossuth utca és a Rákóczi utca – azt tegyék meg, ha a Bizottság ezt jóváhagyja.*

**Ferencz Gyula képviselő-testületi tag** a Bástya utca és a IV. Béla király utca sarkán leszakadt útburkolatot szeretné helyreállíttatni.

***Sövegjártó Zoltán*** ***a Városgondnokság vezetője*** *elmondja, hogy ők is szembesültek már ezzel a problémával.*

***Bebes István polgármester*** *válaszul elmondja, hogy ténylegesen ez egy komoly probléma. Érdemes lenne még a nyomvonal kezelés tekintetében elvégezni a kátyúzást, ahol korábban közmű beavatkozás volt.*

**Geosics László képviselő-testületi tag** Csák Tamás helyett szól a Horvátnádaljai dolgokkal kapcsolatosan. Két dolgot említene:

A Magyarnádaljai utcát érintően Zsebe Ferenc és a Tutitextil házzal szemben a kereszttől a sarokig óriási a gaz, ennek rendbetételét kéri.

Az Akác utcában található egy buszmegálló és az utcában nagyon sok gyermek jár iskolába. Nagyon sok szülő jelezte, hogy abban a buszmegállóban egy pavilont, beállót szeretnének szeptemberre, hiszen szeptembertől egészen májusig ki vannak téve az időjárás viszontagságainak. Ennek kihelyezését kérné, mivel az utcában vannak egyedülálló háztartások is, akik nem rendelkeznek személygépkocsival, illetve több a gyermek is, ezért szeretne oda egy beállót kihelyeztetni.

***Bebes István polgármester*** *elmondja, hogy a kaszálásokkal kapcsolatban, mivel több napig esett az eső, valóban sok a teendő. A dolgozók nem tudtak kimenni, de ha javul az idő, természetesen elkezdődnek a kaszálások. A buszmegálló kérdésében érintett még egy kérdés, a TESCO melletti buszmegálló. Költségvetési szempontból annyit szeretne jelezni, hogy súúlyozni kell sajnos a dolgokat, mit és hogyan kell elvégezni, eddig ez nem volt kérés, nyilván most tudomásul veszik, hogy van. Jelezni fogják az ezzel kapcsolatos lehetőségeket.*

**Faragó Gábor képviselő-testületi tag** tudja, hogy forrás kell keresni, találni, de a Mátyás király utcai keleti oldalán lévő járda az ELIXÍR Patikától az óvodáig, nagyon rossz állapotban van. Eddig csak göcsörtös, göröngyös volt, most már szinte egy nagyobb eső után járhatatlan. Rengeteg gyermek jár arra az óvoda felé szülővel, illetve a vasútra tartók is erről közelítik meg az állomást. Szeretné, ha tudnának ebben előbbre lépni.

***Bebes István polgármester*** *válaszolva elmondja, hogy ezek a kérdéskörök már 95%-ban tisztázásra kerültek és ez a feladat benne van a feladattervben. Erre a forrást igyekeztek megteremteni. Ezen kívül az Arany és az Alkotás utca is benne foglaltatik, de ezekhez szükséges volt a rendelet módosítása is.*

*Irodavezető Asszony felé jelzi, hogy lesz feladat. Kéri tisztázni, hogy a dohánybolt bejáratával kapcsolatos akut problémákat kezelését. Az ottani működtetésnek és üzemeltetésnek el kell bírnia, hogy ott megoldást találjon a járdaszakasz felújítását követően a megfelelő rendben tartásra, illetve a járdaszakaszra való odafigyelésre. Kéri, hogy egyeztessenek a vállalkozóval, és a behajtáshoz szükséges behajtó szakasz finanszírozását oldja meg a vállalkozó. De azt nem akarja elfogadni, hogy egy nagyobb összegű jövedelemmel rendelkező dohánybolt ne tudjon ennyi finanszírozást megoldani azon a területen. Kéri Jegyző Asszonyt és Irodavezető Asszonyt, hogy ennek szerezzenek érvényt, mert azt gondolja, hogy ennyit meg kell tennie egy vállalkozónak.*

További kérdés, vélemény nem hangzik el. Bebes István polgármester a Képviselő-testület nyílt ülését 14 óra 44 perckor bezárja.

 K. m. f.

 Bebes István dr. Stepics Anita

 polgármester jegyző